
AL

CAMEREI  DEPUTAŢILOR

Vă înaintăm, alăturat, raportul comun asupra proiectului de Lege pentru completarea Ordonanţei de urgenţă a Guvernului nr. 34/2015 privind reglementarea unor măsuri pentru stimularea absorbţiei fondurilor externe nerambursabile, trimis spre dezbatere în fond cu adresa nr. PLx 62/2019, Camera Deputaţilor fiind Cameră decizională. 
În raport cu obiectul şi conţinutul său, proiectul de Lege face parte din categoria legilor ordinare.

          PREŞEDINTE,                                                   VICEPREŞEDINTE,
           Sorin LAZĂR                                                    Eduard Lucian SIMION

RAPORT COMUN
asupra 
proiectului de Lege pentru completarea Ordonanţei de urgenţă a Guvernului nr. 34/2015 privind reglementarea unor măsuri pentru stimularea absorbţiei fondurilor externe nerambursabile
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru buget, finanţe şi bănci şi Comisia pentru mediu şi echilibru ecologic au fost sesizate, spre dezbatere în fond, cu proiectul de Lege pentru completarea Ordonanţei de urgenţă a Guvernului nr. 34/2015 privind reglementarea unor măsuri pentru stimularea absorbţiei fondurilor externe nerambursabile.
Senatul, în calitate de primă Cameră sesizată, a adoptat proiectul de Lege, în şedinţa din 18 februarie 2019.
Conform prevederilor art. 75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.
La întocmirea raportului s-a avut în vedere avizul favorabil al Comisiei pentru administraţie publică şi amenajarea teritoriului, al Comisiei juridice, de disciplină şi imunităţi, al Comisiei pentru politică economică, reformă şi privatizare, al Consiliului Legislativ, al Consiliului Economic şi social, precum şi punctul de vedere favorabil al Guvernului. 
Proiectului de lege supus dezbaterii are ca obiect de reglementare completarea cadrului legislativ cu privire la absorbţia fondurilor europene nerambursabile cu o prevedere prin care se propune modalitatea de restituire de către unităţile Trezoreriei Statului a sumelor virate eronat în contul de venituri bugetare „Alte sume primite din fonduri de la Uniunea Europeană pentru programele operaţionale finanţate în cadrul obiectivului  convergenţăˮ.    

În conformitate cu prevederile art. 61 şi 63 din Regulamentul Camerei Deputaţilor, republicat, cu modificările şi completările ulterioare, Comisia pentru buget, finanţe şi bănci şi Comisia pentru mediu şi echilibru ecologic şi-au desfăşurat lucrările în şedinţe separate.
Membrii Comisiei pentru mediu şi echilibru ecologic au examinat proiectul de lege menţionat mai sus, în şedinţa din  12 martie 2019, iar cei ai Comisiei pentru buget, finanţe şi bănci, în ziua de 19 martie 2019.
La lucrările Comisiei pentru mediu şi echilibru ecologic și-au înregistrat prezența 11 deputați din totalul de 17 de membri, iar la lucrările Comisiei pentru buget, finanţe şi bănci şi-au înregistrat prezenţa 24 de deputaţi din totalul de 25 de membri.
În urma examinării proiectului de lege şi a opiniilor exprimare, deputații prezenți la lucrări, au hotărât cu unanimitate de voturi, să propună Plenului Camerei Deputaţilor un  raport de respingere a proiectului de Lege privind completarea Ordonanţei de urgenţă a Guvernului nr. 34/2015 privind reglementarea unor măsuri pentru stimularea absorbţiei fondurilor externe nerambursabile deoarece, pe ordinea de zi a Plenului Camerei Deputaţilor se află propunerea legislativă pentru completarea Ordonanţei de urgenţă a Guvernului 34/2015 privind reglementarea unor măsuri pentru stimularea absorbţiei fondurilor externe nerambursabile (PLx 691/2018), care are acelaşi obiect de reglementare.
În raport cu obiectul şi conţinutul său, proiectul de lege face parte din categoria legilor ordinare.

